
Kooperációs mozgásos játékok hatása az osztályközösségre

Bevezetés és célkitűzés
Kutatásom alapja a XXXV. OTDK eseményen bemutatott pályamunkám, melyben a
kooperációs készség fejlődését vizsgáltam a testnevelés óra keretein belül. Az akkor még 5.
osztályos tanulók körében a testnevelés órán kooperációs megoldásokat igénylő játékos
feladatokat alkalmaztam. Ezen kutatásom eredményei nem mutattak szignifikáns eredményt a
minta és a kontrollcsoport között a motoros tesztfeladatokban, de a mintacsoport
osztályközössége formálódhatott az intervenciós szakasz alatt.
A kooperatív játékok segítségével az új kutatásban célunk volt a tanuló közösség építése.
Az együttműködő tagok, csoportok folyamatos változtatásával el kívántuk érni, hogy az
osztályközösség tagjai olyan osztálytársaikkal is gyakorolják a közös, egy célért folyó
tevékenységeket, akikkel korábban nem működtek együtt. Kiemelt célja volt a kutatásnak, hogy
megtudjuk, a kooperatív játékok gyakorlása javítja-e az osztályközösség kohézióját.
Módszertan
A vizsgálatot 7. osztályban (N=24) végeztem. A kutatási folyamatot két szakaszra
osztottam: április – június és szeptember – november. Minden szakasz magába foglal egy
bemeneti és egy kimeneti mérést, amik között intervenciós szakasz volt. Az adatgyűjtéshez két
pedagógiai - pszichológiai kérdőívet használtam, melyek eredményeit részben manuálisa,
részben pedig a CogStat 2.1.1. statisztikai programmal értékeltem.
Eredmények és következtetés
Április és június között a tanulók többsége úgy érezte, hogy az osztályközösségben
pozitív változás történt, közelebb kerülhettek egymáshoz. Voltak tanulók, akik kiugró negatív
változást érzékeltek. Néhány tanuló szerint a nyár nem az osztályközösség javulásának
kedvezett. Lehetséges, hogy ők a nyáron nem találkoztak, nem vettek részt közös programokon,
ezáltal eltávolodhattak egymástól. Az iskola megkezdődésével újra együtt, egy helyen voltak a
tanulók, az őszi intervenciós szakaszban ismét fejlődést mutattak az eredmények.
A szociometriai kérdőív válaszai alapján három tanuló a periférián helyezkedik el. A
kutatási folyamat során kettő tanuló eredményeiben pozitív változás történt, elkezdtek
közeledni a közösség felé, azonban egy tanuló még inkább távolodott.
Tanárként feladatunk a jó közösség kialakítása is, amelyben jól és hatékonyan tudunk
közösen együttműködni. A testnevelés órai kooperatív feladatmegoldások által a periférián lévő
tanulók is elkezdhetnek az osztályközösség szervesebb részévé válni.



